KOMISIJOS SPRENDIMAS
2006 m. lapkričio 23 d.
patvirtinantis klasikinio kiaulių maro likvidavimo laukinių kiaulių populiacijoje ir skubios laukinių kiaulių ir kiaulių kiaulininkystės ūkiuose vakcinacijos nuo šios ligos Rumunijoje planą
(pranešta dokumentu Nr. C(2006) 5426)
(Tekstas svarbus EEE)
(2006/802/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Bulgarijos ir Rumunijos stojimo sutartį, ypač į jos 4 straipsnio 3 dalį,
atsižvelgdama į Bulgarijos ir Rumunijos stojimo aktą, ypač į jo 42 straipsnį,
atsižvelgdama į 2001 m. spalio 23 d. Tarybos direktyvą 2001/89/EB dėl Bendrijos klasikinio kiaulių maro kontrolės priemonių (1), ypač į jos 16 straipsnio 1 dalies antrą pastraipą, 19 straipsnio 3 dalies antrą pastraipą ir 20 straipsnio 2 dalies ketvirtą pastraipą,
kadangi:
(1)
Direktyva 2001/89/EB nustatytos būtiniausios Bendrijos klasikinio kiaulių maro kontrolės priemonės. Šios priemonės apima nuostatą, kad patvirtinus pirminį klasikinio kiaulių maro atvejį laukinių kiaulių populiacijoje, valstybės narės turi pateikti Komisijai šios ligos likvidavimo priemonių planą. Šiose priemonėse taip pat numatoma skubi laukinių kiaulių ir kiaulių kiaulininkystės ūkiuose vakcinacija.
(2)
2006 m. Rumunijoje nustatyta klasikinio kiaulių maro atvejų laukinių kiaulių populiacijoje ir kiaulininkystės ūkiuose.
(3)
Atsižvelgiant į Rumunijos stojimą į ES, reikėtų Bendrijos lygmeniu nustatyti priemones, susijusias su dėl klasikinio kiaulių maro susidariusia padėtimi šioje šalyje.
(4)
Rumunija parengė klasikinio kiaulių maro stebėsenos ir kontrolės visoje šalies teritorijoje planą. Šis planas yra vykdomas iki šiol.
(5)
Rumunija 2006 m. rugsėjo 27 d. taip pat pateikė Komisijai patvirtinti klasikinio kiaulių maro likvidavimo laukinių kiaulių populiacijoje ir skubios laukinių kiaulių vakcinacijos nuo šios ligos visoje Rumunijos teritorijoje planą.
(6)
Be to, Rumunija 2006 m. rugsėjo 27 d. pateikė Komisijai skubios kiaulių stambiuose kiaulininkystės ūkiuose vakcinacijos žymėtaisiais skiepais planą ir skubios kiaulių mažuose kiaulininkystės ūkiuose vakcinacijos gyvais praskiestais įprastiniais skiepais planą.
(7)
Komisija išanalizavo šiuos Rumunijos pateiktus planus ir nusprendė, kad jie atitinka Direktyvą 2001/89/EB.
(8)
Siekiant užtikrinti gyvūnų sveikatą, Rumunija turi užtikrinti efektyvų šių priemonių įgyvendinimą, ypač įkurdama visapusiškai veiksmingus nacionalinį ir vietinius ligos kontrolės centrus, kaip tai numatyta 2006 m. rugsėjo 27 d. pateiktuose planuose.
(9)
Atsižvelgdama į klasikinio kiaulių maro endemiją Rumunijoje, Komisija priėmė 2006 m. lapkričio 14 d. Komisijos sprendimą 2006/779/EB dėl su klasikiniu kiaulių maru Rumunijoje susijusių pereinamojo laikotarpio gyvūnų sveikatos kontrolės priemonių (2), kurios turės būti taikomos nuo Rumunijos ir Bulgarijos stojimo sutarties įsigaliojimo datos.
(10)
Sprendime 2006/779/EB nustatytomis priemonėmis draudžiama, inter alia, išvežti kiaulieną, kiaulienos produktus bei produktus ir preparatus, kuriuose yra kiaulienos iš Rumunijos į kitas valstybes nares. Šiuo tikslu tokia mėsa ir tokie produktai turi būti specialiai ženklinami. Todėl tikslinga šviežią mėsą, pagamintą iš kiaulių, paskiepytų per skubios vakcinacijos periodą pagal šį sprendimą, ženklinti tokiais pat ženklais bei priimti nuostatas dėl tokios mėsos tiekimo į rinką.
(11)
Atsižvelgiant į Rumunijos stojimą į ES, priemonės, numatytos šiame sprendime, priimamos kaip pereinamosios priemonės, taikytinos devynis mėnesius nuo Rumunijos įstojimo į ES dienos.
(12)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Klasikinio kiaulių maro likvidavimo laukinių kiaulių populiacijoje planas
2006 m. rugsėjo 27 d. Rumunijos Komisijai pateiktas klasikinio kiaulių maro likvidavimo laukinių kiaulių populiacijoje planas priedo 1 punkte nurodytoje teritorijoje yra patvirtinamas.
2 straipsnis
Skubios laukinių kiaulių vakcinacijos nuo klasikinio kiaulių maro planas
2006 m. rugsėjo 27 d. Rumunijos Komisijai pateiktas skubios laukinių kiaulių vakcinacijos nuo klasikinio kiaulių maro planas priedo 2 punkte nurodytoje teritorijoje yra patvirtinamas.
3 straipsnis
Skubios kiaulių kiaulininkystės ūkiuose vakcinacijos nuo klasikinio kiaulių maro žymėtaisiais skiepais planas
2006 m. rugsėjo 27 d. Rumunijos Komisijai pateiktas skubios kiaulių kiaulininkystės ūkiuose vakcinacijos nuo klasikinio kiaulių maro žymėtaisiais skiepais planas priedo 3 punkte nurodytoje teritorijoje yra patvirtinamas.
4 straipsnis
Skubios kiaulių kiaulininkystės ūkiuose vakcinacijos nuo klasikinio kiaulių maro gyvais praskiestais įprastiniais skiepais planas
2006 m. rugsėjo 27 d. Rumunijos Komisijai pateiktas skubios kiaulių kiaulininkystės ūkiuose vakcinacijos nuo klasikinio kiaulių maro gyvais praskiestais įprastiniais skiepais planas priedo 4 punkte nurodytoje teritorijoje yra patvirtinamas.
5 straipsnis
Rumunijos įsipareigojimai dėl kiaulienos
Rumunija užtikrina, kad kiauliena, pagaminta iš kiaulių:
a)
kurios paskiepytos žymėtaisiais skiepais, kaip nurodyta 3 straipsnyje, būtų platinama tik šalies vidaus rinkoje ir nebūtų išvežama į kitas valstybes nares;
b)
kurios paskiepytos, kaip nurodyta 3 ir 4 straipsniuose, būtų ženklinama specialiu sveikumo arba identifikavimo ženklu, kurio negalima supainioti su Bendrijos antspaudu, kaip nurodyta Sprendimo 2006/779/EB 4 straipsnyje;
c)
kurios paskiepytos gyvais praskiestais įprastiniais skiepais, kaip nurodyta 4 straipsnyje, būtų skirta tik privačiam namų ūkio vartojimui arba mažais kiekiais būtų tiekiama gamintojo tik galutiniam vartotojui arba vietinei rinkai toje pačioje savivaldybėje, ir nebūtų išvežama į kitas valstybes nares.
6 straipsnis
Rumunijos įsipareigojimai informuoti
Rumunija privalo kiekvieną mėnesį pateikti Komisijai ir valstybėms narėms tokią informaciją apie skubios kiaulių vakcinacijos plano, numatyto 3 ir 4 straipsniuose, įgyvendinimą:
a)
paskiepytų kiaulių, sunaudotų skiepų ir kiaulininkystės ūkių, kuriuose paskiepytos kiaulės, skaičių;
b)
paskerstų kiaulių skaičių ir skerdyklų, kuriose buvo paskersta kiaulių, sąrašą;
c)
stebėsenos tyrimų, skirtų vakcinacijos kontrolei, pobūdį bei skaičių ir šių tyrimų rezultatus.
7 straipsnis
Rumunijos įsipareigojimų laikymosi priemonės
Rumunija nedelsdama imasi šiam sprendimui įvykdyti reikalingų priemonių ir jas paskelbia. Rumunija nedelsdama informuoja apie šias priemones Komisiją.
8 straipsnis
Taikymas
Šis Sprendimas taikomas tik tuo atveju, jei įsigalioja Bulgarijos ir Rumunijos stojimo sutartis, nuo šios Sutarties įsigaliojimo dienos.
Sprendimas taikomas devynis mėnesius.
9 straipsnis
Adresatas
Šis sprendimas skirtas valstybėms narėms.
Priimta Briuselyje, 2006 m. lapkričio 23 d.